**ΝΕ ΓΛΩΣΣΑ - ΕΝΟΤΗΤΑ 6**

1. ΟΙ ΠΤΩΣΕΙΣ ΩΣ ΔΕΙΚΤΕΣ ΤΗΣ ΣΧΕΣΗΣ ΠΟΥ ΕΧΕΙ ΕΝΑ ΟΥΣΙΑΣΤΙΚΟ

ΜΕ ΤΟ ΡΗΜΑ ΤΗΣ ΠΡΟΤΑΣΗΣ (υποκείμενο, αντικείμενο, κατηγορούμενο)

|  |  |
| --- | --- |
| **ΠΤΩΣΕΙΣ ΟΥΣΙΑΣΤΙΚΟΥ** | **ΣΧΕΣΗ ΤΟΥΣ ΜΕ ΤΟ ΡΗΜΑ** |
| Ονομαστική | α. ΥΠΟΚΕΙΜΕΝΟ του ρήματος  π.χ. ***Η Μαρίνα*** *σπουδάζει στην Ιατρική σχολή*.  β. ΚΑΤΗΓΟΡΟΥΜΕΝΟ του υποκειμένου  π.χ. *Ο πατέρας φαινόταν πολύ* ***προβληματισμένος***. |
| Αιτιατική | α. ΑΝΤΙΚΕΙΜΕΝΟ μεταβατικών ρημάτων  π.χ. *Ο Μάριος έβαψε* ***το δωμάτιό*** *του*.  β. ΑΜΕΣΟ αντικείμενο δίπτωτων ρημάτων  π.χ. *Ο γυμναστής έμαθε τα παιδιά* ***παραδοσιακούς χορούς***.  π.χ. *Έδωσα της μητέρας μου ένα* ***δώρο***.  γ. ΚΑΤΗΓΟΡΟΥΜΕΝΟ του αντικειμένου.  π.χ. *Ο καθηγητής όρισε τον Γιάννη* ***επιμελητή***. |
| Γενική | α. ΑΝΤΙΚΕΙΜΕΝΟ μεταβατικών ρημάτων  π.χ. *Ο Δημήτρης μοιάζει* ***του πατέρα*** *του*.  β. ΕΜΜΕΣΟ αντικείμενο δίπτωτων ρημάτων  π.χ. *Ο παππούς διηγήθηκε* ***του εγγονού*** *μια παλιά ιστορία*. |

ΑΣΚΗΣΕΙΣ:

α) Να χαρακτηρίσετε τις **έντονα** γραμμένες λέξεις των προτάσεων με τη σωστή σχέση τους με το ρήμα, επιλέγοντας από τις επιλογές που ακολουθούν:

*υποκείμενο, αντικείμενο, έμμεσο αντικείμενο, κατηγορούμενο του υποκειμένου, κατηγορούμενο του αντικειμένου*:

1. Αυτό το βιβλίο είναι **δυσεύρετο**.

2. Ο υποσιτισμός μαστίζει **τις χώρες** του Τρίτου Κόσμου.

3. Τον αποκάλεσε **απατεώνα**.

4. Από μικρή ηλικία πρέπει να ακολουθούμε μια ισορροπημένη **διατροφή**.

5. Ο γιατρός **τού** συνέστησε διατροφή πλούσια σε λαχανικά και φρούτα.

6. Τα προσόντα του κρίθηκαν **ανεπαρκή** για τη θέση του διευθυντή.

7. Είναι γνωστό πως **τα επεξεργασμένα τρόφιμα** είναι βλαβερά για την υγεία μας.

8. **Του** μίλησε αγενέστατα.

β) Να χαρακτηρίσετε τις **έντονα** γραμμένες λέξεις των προτάσεων με τη σωστή σχέση τους με το ρήμα, επιλέγοντας από τις επιλογές που ακολουθούν:

*υποκείμενο, κατηγορούμενο του υποκειμένου, κατηγορούμενο του αντικειμένου*.

1. Ο πατέρας του φαινόταν πολύ **κουρασμένος**.

2. Το μόνο που κατάφερε ήταν να κάνει τα πράγματα **χειρότερα**.

3. Η ενασχόληση με τις πολεμικές τέχνες δεν καθιστά οπωσδήποτε τους νέους **βίαιους**.

4. Η πεζοπορία αναγνωρίζεται από όλους ως πολύ καλή σωματική **άσκηση**.

5. Αναδείχθηκε **νικητής** στο τουρνουά τένις.

6. Τον ανακήρυξαν **αθλητή** της χρονιάς.

7. **Η νίκη** κρίθηκε στα σημεία.

8. Αποδειχθήκατε **ανάξιος** της εμπιστοσύνης που σας δείξαμε.

2. ΟΙ ΠΤΩΣΕΙΣ ΩΣ ΔΕΙΚΤΕΣ ΤΗΣ ΣΧΕΣΗΣ ΠΟΥ ΕΧΕΙ ΕΝΑ ΟΥΣΙΑΣΤΙΚΟ (ΟΦ)

ΜΕ ΕΝΑ ΑΛΛΟ ΟΥΣΙΑΣΤΙΚΟ (ΟΦ) ΤΗΣ ΠΡΟΤΑΣΗΣ

α) ΟΜΟΙΟΠΤΩΤΟΙ ΠΡΟΣΔΙΟΡΙΣΜΟΙ : Ένα ουσιαστικό προσδιορίζει ένα άλλο και βρίσκεται στην ίδια πτώση με αυτό.

**1. ΠΑΡΑΘΕΣΗ**: Δίνει στο ουσιαστικό που προσδιορίζει ένα γνώρισμά του ιδιαίτερο και γνωστό

π.χ. *Η Μαρία,* ***η συνάδελφός μου****, απουσίαζε σήμερα*[[1]](#footnote-1).

**2. ΕΠΕΞΗΓΗΣΗ**: Όταν η έννοια του ουσιαστικού είναι γενική και κάπως αόριστη η επεξήγηση το επεξηγεί και διασαφηνίζει.

π.χ. *Το ταχύτερο μεταφορικό μέσο,* ***το αεροπλάνο****, είναι και το πιο ακριβό*[[2]](#footnote-2).

Η παράθεση και η επεξήγηση μπαίνουν **εντός κομμάτων[[3]](#footnote-3).**

ΠΩΣ ΝΑ ΔΙΑΚΡΙΝΩ ΤΗΝ ΠΑΡΑΘΕΣΗ ΑΠΟ ΤΗΝ ΕΠΕΞΗΓΗΣΗ:

Α. ΠΑΡΑΘΕΣΗ

1. Στην παράθεση από μία έννοια ειδικότερη πηγαίνουμε σε μία έννοια γενικότερη.

π.χ. Η Μαρία (ειδικότερη έννοια), η καλύτερή μου φίλη (γενικότερη έννοια), μετακόμισε σε άλλη πόλη.

2. Η παράθεση μπορεί να αναλυθεί σε αναφορική πρόταση:

π.χ. Η Μαρία, η οποία είναι η καλύτερή μου φίλη, ...

Β. ΕΠΕΞΗΓΗΣΗ

1. Στην επεξήγηση από μία έννοια γενικότερη πηγαίνουμε σε μία έννοια ειδικότερη.

π.χ. Η καλύτερή μου φίλη (γενικότερη έννοια), η Μαρία (ειδικότερη έννοια), μετακόμισε σε άλλη πόλη.

2. Στην επεξήγηση εννοείται το ***δηλαδή***.

π.χ. Η καλύτερή μου φίλη, δηλαδή η Μαρία, ...

β) ΕΤΕΡΟΠΤΩΤΟΙ ΠΡΟΣΔΙΟΡΙΣΜΟΙ:Ένα ουσιαστικό προσδιορίζει ένα άλλο και βρίσκεται σε διαφορετική πτώση από αυτό.

Οι ετερόπτωτοι προσδιορισμοί είναι συνήθως σε πτώση γενική (ΓΕΝΙΚΗ ΠΡΟΣΔΙΟΡΙΣΤΙΚΗ) και εκφράζουν πολλές σημασίες:

ΓΕΝΙΚΗ ΚΤΗΤΙΚΗ: αυτόν στον οποίο ανήκει κάτι. π.χ. Το δωμάτιο **του αδελφού** μου.

ΓΕΝΙΚΗ ΤΗΣ ΚΑΤΑΓΩΓΗΣ: την καταγωγή ή συγγένεια. π.χ. Ο πατέρας **του Παύλου**.

ΓΕΝΙΚΗ ΤΟΥ ΔΗΜΙΟΥΡΓΟΥ: τον δημιουργό ενός έργου. π.χ. Τα έπη **του Ομήρου**.

ΓΕΝΙΚΗ ΤΗΣ ΙΔΙΟΤΗΤΑΣ: π.χ. Λεξικό **τσέπης**.

ΓΕΝΙΚΗ ΤΟΥ ΠΕΡΙΕΧΟΜΕΝΟΥ: π.χ. Αποθήκη **σιτηρών**.

ΓΕΝΙΚΗ ΔΙΑΙΡΕΤΙΚΗ: το σύνολο μέρος του οποίου είναι το ουσιαστικό που προσδιορίζεται. π.χ. Οι τρεις τελευταίες σελίδες **του βιβλίου**.

ΓΕΝΙΚΗ ΤΗΣ ΑΙΤΙΑΣ: π.χ. Η χαρά **της νίκης**.

ΓΕΝΙΚΗ ΤΟΥ ΣΚΟΠΟΥ: π.χ. Τα ρούχα **της δουλειάς** (τα φοράμε για να δουλέψουμε)

ΓΕΝΙΚΗ ΤΗΣ ΠΡΟΕΛΕΥΣΗΣ: π.χ. Το νερό **της πηγής**.

ΓΕΝΙΚΗ ΤΟΥ ΠΟΣΟΥ ή ΤΟΥ ΜΕΤΡΟΥ: π.χ. Απόσταση **δέκα χιλιομέτρων**.

ΓΕΝΙΚΗ ΤΟΥ ΤΟΠΟΥ: π.χ. Η ναυμαχία **της Σαλαμίνας**.

ΓΕΝΙΚΗ ΤΟΥ ΧΡΟΝΟΥ: π.χ. Η Επανάσταση **του 1821**.

ΓΕΝΙΚΗ ΥΠΟΚΕΙΜΕΝΙΚΗ (το υποκείμενο της ενέργειας που δηλώνει το ουσιαστικό που προσδιορίζεται): π.χ. Το σφύριγμα **του διαιτητή**.

ΓΕΝΙΚΗ ΑΝΤΙΚΕΙΜΕΝΙΚΗ (το αντικείμενο της ενέργειας που δηλώνει το ουσιαστικό που προσδιορίζεται): π.χ. Η απόκτηση **φίλων**.

Β. ΑΣΚΗΣΕΙΣ.

α) Οι **έντονα** γραμμένες λέξεις ή φράσεις των προτάσεων που ακολουθούν λειτουργούν ως ομοιόπτωτοι προσδιορισμοί. Να γράψετε αν λειτουργούν ως **παράθεση** ή ως **επεξήγηση**:

1. Όλο το χωριό, **άντρες, γυναίκες και παιδιά**, ήταν ανάστατο.

2. Μας άρεσαν πολύ οι πίνακες του Γεώργιου Ιακωβίδη, **του ζωγράφου** της παιδικής ηλικίας, όπως έχει χαρακτηριστεί.

3. Δεν θέλει να τον ενοχλεί κανείς όταν βλέπει αγώνα του αγαπημένου του αθλήματος, **του μπάσκετ**.

4. Στα Χανιά επισκεφθήκαμε τη γιαγιά Μαρία, **την αδελφή** του παππού.

5. Βάζετε σε ένα μπολ όλα τα υλικά, **τη ζάχαρη, τα αβγά, το λάδι, το αλεύρι, την κανέλα**, και ανακατεύετε.

6. Κανείς δεν μπορεί να πιστέψει πως απολύθηκε ο Ανδρέας, **υπάλληλος** της χρονιάς για δύο συνεχή έτη.

β) Να αντιστοιχίσετε τις έντονα γραμμένες φράσεις στη στήλη Α με το είδος της ΓΕΝΙΚΗΣ ΠΡΟΣΔΙΟΡΙΣΤΙΚΗΣ στο οποίο ανήκουν (στήλη Β).

|  |  |
| --- | --- |
| Α | Β |
| 1. Ο Γιώργος δεν είναι άνθρωπος **της υπομονής**. | α. Γενική του σκοπού |
| 2. Είναι ιδιοκτήτης ενός από τα μεγαλύτερα καταστήματα **παιχνιδιών** στην πόλη. | β. Γενική της αιτίας |
| 3. Το κατάστημά μας διαθέτει χώρο **στάθμευσης**. | γ. Γενική του χρόνου |
| 4. Το σημερινό μάθημα αναφέρεται στη ναυμαχία **της Σαλαμίνας**. | δ. Γενική της ιδιότητας |
| 5. Δεν αντέχεται η ζέστη **του μεσημεριού**. | ε. Γενική του τόπου |
| 6. Ο πόνος **του αποχωρισμού** ήταν ζωγραφισμένος στο πρόσωπό του. | στ. Γενική διαιρετική |
| 7. Το μεγαλύτερο τμήμα **της περιοχής** είναι αραιοκατοικημένο. | ζ. Γενική του περιεχομένου |

γ) Στις προτάσεις που ακολουθούν να βρείτε τα ουσιαστικά που λειτουργούν ως παράθεση ή ως επεξήγηση και την ονοματική φράση (ΟΦ) που προσδιορίζουν.

1. Το χωριό είναι κτισμένο στις πλαγιές του ψηλότερου βουνού της Ελλάδας, του Ολύμπου.

2. Μας μίλησε για την υγεία, το πολυτιμότερο αγαθό.

3. Έφαγε ένα κουτί σοκολατάκια μόνος του.

4. Το κτήριο του παλιού Δημαρχείου, ένα πραγματικό κόσμημα για την πόλη μας.

5. Τα ομηρικά έπη, η Ιλιάδα και η Οδύσσεια, είναι έργα διαχρονικής αξίας.

6. Η πόλη μας είχε την τύχη να έχει δήμαρχο για πολλά χρόνια έναν άνθρωπο με όραμα, τον Χριστόφορο Κωνσταντινίδη.

|  |  |  |
| --- | --- | --- |
| ΠΑΡΑΘΕΣΗ | ΕΠΕΞΗΓΗΣΗ | ΟΦ ΠΟΥ ΠΡΟΣΔΙΟΡΙΖΕΙ |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

δ) Να γράψετε το είδος της γενικής προσδιοριστικής (ΓΕΝΙΚΗ ΥΠΟΚΕΙΜΕΝΙΚΗ ή ΓΕΝΙΚΗ ΑΝΤΙΚΕΙΜΕΝΙΚΗ) στο οποίο ανήκουν οι έντονα γραμμένες λέξεις στις ακόλουθες φράσεις:

1. Ο εισαγγελέας πρότεινε την αθώωση **του κατηγορουμένου**.

2. Οι πράξεις του αποτελούν απόδειξη των ειλικρινών του **προθέσεων**.

3. Ο γιατρός εξεπλάγη από την ταχεία ανάρρωση **του ασθενή**.

4. Η βελτίωση **των μεθόδων** καλλιέργειας έχει συμβάλει στην αύξηση της αγροτικής παραγωγής.

5. Η τάξη μας αποφάσισε την έκδοση μηνιαίας σχολικής **εφημερίδας**.

6. Έχει αναλάβει τη διαχείριση των οικονομικών **θεμάτων** του συλλόγου.

1. Όταν η παράθεση αναφέρεται σε όλη την πρόταση μπαίνει στην αρχή της και ονομάζεται ΠΡΟΕΞΑΓΓΕΛΤΙΚΗ ΠΑΡΑΘΕΣΗ. π.χ.

   **-*Το σημαντικότερο****, η απόφαση πάρθηκε ομόφωνα.*

   ***-Το καλύτερο****, αν και αγόρασε μόνον έναν λαχνό κέρδισε το μεγαλύτερο δώρο*. [↑](#footnote-ref-1)
2. Επεξήγηση μπορεί να είναι μία προθετική φράση, μία μετοχή ή και μία ολόκληρη πρόταση. π.χ.

   -*Έτσι πετυχαίνει κάποιος,* ***με σκληρή δουλειά και επιμονή****.*

   *-Έτσι περνούσε τις ώρες του,* ***διαβάζοντας*** *και* ***βλέποντας*** *τηλεόραση.*

   *-Αυτή η ελπίδα,* ***να επιστρέψει κάποτε στην πατρίδα του****, τον κρατούσε ζωντανό*. [↑](#footnote-ref-2)
3. Δεν μπαίνει κόμμα στην περίπτωση της "κατά παράθεση σύνταξης". ΚΑΤΑ ΠΑΡΑΘΕΣΗ ΣΥΝΤΑΞΗ = όταν η παράθεση εκφράζει σχέσεις:

   - περιέχοντος/περιεχομένου: π.χ. Μου δίνετε έναν ποτήρι **γάλα**;

   - συνόλου /μερών του: π.χ. Ένα κοπάδι **πρόβατα**.

   - πλήθους και αυτών που το αποτελούν: π.χ. Μια δωδεκάδα **αυγά.**

   - ποσού και είδους/ύλης από την οποία αποτελείται: π.χ. Ένα κομμάτι **πίτα**.

   - όλου και μέρους: π.χ. Την Κυριακή **το πρωί**.

   - μέτρου και μετρούμενου πράγματος: π.χ. Δύο κιλά **μήλα**.

   -χρονικού διαστήματος και εντός αυτού ενέργειας ή κατάστασης: π.χ. Μία ώρα **τρέξιμο**.

   -χρόνου: π.χ. Παραμονή **Χριστούγεννα**.

   -παρομοίωσης: π.χ. Μέση **δακτυλίδι**. [↑](#footnote-ref-3)